
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind instituirea Programului de acordare a unor ajutoare băneşti populaţiei cu venituri reduse pentru instalarea de aparate de aer condiţionat, în vederea creşterii siguranţei şi calităţii vieţii, cu care comisia noastră a fost sesizată în fond cu adresa Biroului Permanent nr.PL.x. 63 din 25 februarie 2008.
	PREŞEDINTE,

Aurel Gubandru

RAPORT

asupra  propunerii legislative privind instituirea Programului de acordare a 

unor ajutoare băneşti populaţiei cu venituri reduse pentru instalarea de aparate

 de aer condiţionat, în vederea creşterii siguranţei şi calităţii vieţii
Cu adresa nr.Pl.x. 63 din 25 februarie 2008, Biroul Permanent conform art. 95 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă privind instituirea Programului de acordare a unor ajutoare băneşti populaţiei cu venituri reduse pentru instalarea de aparate de aer condiţionat, în vederea creşterii siguranţei şi calităţii vieţii.
La întocmirea raportului s-a avut în vedere avizul favorabil al Consiliului Legislativ, cu observaţii şi propuneri, trimis cu adresa nr.1204/13.09.2007 precum şi punctul de vedere negativ  al Guvernului.
Prezenta propunere legislativă are ca obiect de reglementare instituirea Programului de acordare a unor ajutoare băneşti populaţiei cu venituri reduse pentru instalarea de aparate de aer condiţionat, în vederea creşterii siguranţei şi calităţii vieţii, sub formă de bonuri valorice, în cuantum de 500 RON. De acest ajutor pot beneficia doar familiile şi persoanele singure care îndeplinesc următoarele condiţii:
- au venit lunar pe membru de familie de până la nivelul salariului de bază minim brut pe ţară garantat în plată,

- nu deţin aparate de aer condiţionat.

În urma examinării propunerii legislative în comisie, membrii comisiei au hotărât respingerea acesteia deoarece:
Iniţiativa legislativă nu prevede reglementări privind situaţiile în care beneficiarul ajutorului nu poate să asigure din venituri proprii plata diferenţei pentru achiziţionarea  şi instalarea aparatului de aer condiţionat, deoarece ajutorul bănesc reprezintă 1/3 din valoarea achiziţiei şi instalării aparatului de aer condiţionat.

Precizăm că operatorii economici nominalizaţi au gestiune economico-financiară proprie, iar activitatea lor se desfăşoară în baza Legii nr.31/1990 privind societăţile comerciale, republicată, cu modificările şi completările ulterioare, şi a Legii nr.15/1990 privind reorganizarea unităţilor economice de stat ca regii autonome şi societăţi comerciale, cu modificările ulterioare.

Iniţiatorul propunerii legislative nu prevede sursele financiare necesare aplicării măsurilor propuse, astfel încălcâd dispoziţia art.138 alin.(5) din Constituţia României, care precizează că „Nici o cheltuială bugetară nu poate fi aprobată fără stabilirea sursei de finanţare”.
Conform Legii nr.500/2002 privind finanţele publice „În cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, trebuie să se prevadă şi mijloacele necesare pentru acoperirea minusului de venituri sau creşterea cheltuielilor”.
 Propunerea legislativă face parte din categoria legilor ordinare, potrivit art. 76 din Constituţia României, republicată.
Raportul comisiei a fost adoptat cu majoritate de voturi.
La dezbaterea propunerii legislative a participat, în conformitate cu prevederile art. 53 şi 54 din Regulamentul Camerei Deputaţilor doamna Grecu Mihaela, director în cadrul Ministerului Muncii, Familiei şi Egalităţii de Şanse.
La lucrările comisiei au participat 23 deputaţi, din totalul de 28 membri ai comisiei.

Propunerea legislativă a fost  respins de Senat în şedinţa din data de 20 februarie 2008.

Propunerea legislativă, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor .
În urma dezbaterii propunerii legislative privind instituirea Programului de acordare a unor ajutoare băneşti populaţiei cu venituri reduse pentru instalarea de aparate de aer condiţionat, în vederea creşterii siguranţei şi calităţii vieţii, în şedinţa din data de  9  aprilie 2008, comisia propune plenului, respingerea acesteia.
	PREŞEDINTE,

Aurel Gubandru
	SECRETAR,

Radu Cătălin Drăguş


Expert parlamentar:
Luminiţa Ghiorghiu

